Tshwane diep in die rooi by EskomArgieffoto (Foto: Unsplash) Die Stad Tshwane skuld Eskom R635 miljoen. Die kragvoorsiener het Dinsdag met Randall Williams, burgemeester van Tshwane, vergader oor die metro se agterstallige kragrekening wat byna tien dae gelede reeds betaal moes gewees het. Daphne Mokwena, ŉ bestuurder by Eskom, sê die metro se betalings was die afgelope ses maande onreëlmatig en dra by tot die R43,8 miljard se totale skuld aan Eskom. “Ons het oor die afgelope paar maande met die stad vergader oor hierdie onreëlmatige betalings en die impak wat dit op Eskom het om die ligte aan te hou. “Die agterstallige skuld het negatief bygedra tot die likiditeit, finansiële prestasie en volhoubaarheid van die organisasie, waar Eskom moet leen om aan sy finansiële verpligtinge te voldoen.” Mokwena sê nou Eskom is as nutsdiens verplig om gepaste stappe te doen in ’n poging om skuld te verhaal. Sy het egter nie uitgebrei oor watter stappe noodgedwonge gedoen kan word indien die metro versuim om sy kragrekening te vereffen nie. “Ons bly hoopvol dat die stad hul huidige posisie in oënskou sal neem en hul betalings sal eerbiedig.”